KIRJALLINEN KYSYMYS E-0923/00

esittäjä(t): Theresa Villiers (PPE-DE) komissiolle

(29. maaliskuuta 2000)

Aihe: Rahoitushakemus

Vanhenemista tutkivalle ryhmälle Research into Ageing oli luvattu EU-tukea lähes neljä vuotta sitten. Ryhmän tulisi nyt saada luvattu tuki. Sopimusten viitenumerot ovat SOC 96 102180 ja SOC 97 101790. Tutkimusryhmälle ilmoitettiin myöhemmin, että tukia ei voida myöntää ennen kuin Euroopan yhteisöjen tuomioistuin on antanut tuomion tapauksessa C-239/96. Tapauksella haluttiin saattaa tuomioistuimen tutkittavaksi komission ilmoitus vastaanottaa tukihakemuksia vanhuksia koskevan budjettikohdan B3-4104 perusteella.

Yhdistynyt kuningaskunta luopui lokakuussa 1998 kanteestaan tapauksessa C-239/96. Tapauksen ratkaisusta riippuvaisiksi tehdyt tuet (mukaan lukien SOC 96 102180 ja SOC 97 101790) tulee vielä maksaa.

Milloin tutkimusryhmä Research into Ageing saa sopimuksiin SOC 96 102180 ja SOC 97 101790 perustuvat tukensa? Epäilyksettä tämä käytäntö on vakiintuneen luottamuksensuojan yhteisöperiaatteen vastainen.

Voisiko komissio antaa yleisselvityksen siitä, milloin tapauksen C-239/96 lopputuloksesta riippuvat tuet tullaan maksamaan? Mitä komissio aikoo tehdä ottaen huomioon kanteesta luopumisen tapauksessa C-239/96? Tullaanko ehdolliset tuet nyt maksamaan? Miten komissio aikoo tulevaisuudessa välttää vastaavat viiveet, joita ei voida pitää hyväksyttävinä?

Anna Diamantopouloun komission puolesta antama vastaus

(26. toukokuuta 2000)

Arvoisan parlamentin jäsenen mainitsemat kaksi sopimusta tehtiin ehdollisesti Yhdistyneen kuningaskunnan asiassa C-239/96 ja asiassa C-240/96 nostamien kanteiden jälkeen ja niitä seuranneen yhteisöjen tuomioistuimen presidentin määräyksen mukaisesti. Kyseisissä kanteissa vaadittiin kumottavaksi komission hakemuspyyntö, joka koski kahden budjettikohdan perusteella myönnettäviä tukia. Toiset tuet liittyivät vanhuksiin (B3-4104) ja toiset sosiaaliseen syrjäytymiseen (B3-4103). Kanteet nostettiin samoin perustein kuin asiassa C-106/96, jossa kantajana oli silloinkin Yhdistynyt kuningaskunta ja jossa tuomioistuin antoi 12. toukokuuta 1998 komission vastaisen tuomion. Kyseisen tuomion jälkeen tehtiin 13. lokakuuta 1998 parlamentin, neuvoston ja komission yhteinen toimielinten välinen sopimus Euroopan yhteisöjen talousarvion toteuttamisesta ja oikeusperusteista(1).

Edellä esitetyn perusteella ja etenkin koska edellä mainitun ehdollisen sopimuksen mukaiset menot ovat hyvin samankaltaisia kuin asiassa C-106/96, komission oli valitettavasti pakko pidättyä suorittamasta kyseisiä maksuja. Komissio ilmoittaa kirjallisesti kannastaan Research into Ageing -tutkimusryhmälle ja kaikille muille organisaatioille, joiden kanssa on tehty samantapainen sopimus.

Amsterdamin sopimuksessa annetaan toimeksianto toteuttaa yhteisön toimia sosiaalisen syrjäytymisen torjumiseksi. Tämä selkeyttää toimintaperustaa tällä alalla. Komissio aikookin tehdä vastaisuudessa ehdotuksia kyseisen uuden toimeksiannon toteuttamiseksi komission tiedonannon Tavoitteena osallisuutta edistävä Eurooppa(2) mukaisesti. Näin luodaan vahva perusta tuleville sosiaalista syrjäytymistä torjuville yhteisön toimille.

(1) EYVL C 344/1, 12.11.1998.

(2) KOM(2000) 79 lopullinen.